**E L Ő T E R J E S Z T É S**

# Szombathely Megyei Jogú Város Közgyűlésének 2018. június 25-i ülésére

**Javaslat a szombathelyi identitást erősítő program I. ütemének megvalósítására**

Szombathely Megyei Jogú Város Közgyűlése a 4/2018. (II.15.) Kgy. sz. határozatával elfogadta a szombathelyi identitást erősítő programot. A Közgyűlés határozatában felkérte a polgármestert, hogy a részletesen kidolgozott programelemeket terjessze a Közgyűlés elé. A közgyűlési döntést követően több egyeztetés lefolytatására került sor, amelynek alapján az alábbi programelemek megvalósítására teszek javaslatot:

* a **„Születések Fájának”** elültetése a Csónakázó - tó szigetén.

Az idei évtől az évben született szombathelyi gyermekek fájának elültetésére kerülne sor a Gyermekek Világnapján, szeptember 20. napján. A fánál elhelyezett, QR kóddal ellátott tábla segítségével mindenki megtekinthetné az adott évben született szombathelyi gyermekek nevét. A Markusovszky Egyetemi Oktatókórház Szülészeti Osztályán a szülők a születésről szóló jegyzőkönyvben már nyilatkoznak arról, hogy hozzájárulnak-e gyermekük adatainak megjelentetéséhez a „Születések Fáján”.

* **Babaköszöntő csomag** eljuttatása a szombathelyi gyermekek részére.

A Védőnői Szolgálat tájékoztatása szerint a tavalyi évben 741 Szombathelyen élő gyermek született. Fontos, hogy olyan emléktárgyat kapjanak az újszülöttek, amelynek „üzenete” van, és eszmei értékkel bír a szombathelyiek számára. A középkorból származik egy angol eredetű mondás, amely szerint, aki ezüstkanállal a szájában született, nem egyszerűen gazdag örökség birtokosa, de, mondhatni helyből megadatik neki minden földi jó, amiről sokan csak álmodoznak. Ebből a középkori hagyományból kiindulva a babaköszöntő csomag része lenne egy gravírozott ezüstkanál, továbbá a város polgármesterétől egy polgárlevél az újszülött számára, amellyel a város köszönti őt a Szombathely polgárai körében. A Vas Megyei Levéltár és a Savaria Megyei Hatókörű Városi Múzeum igazgatója javasolta, hogy egy 1857. évi polgárlevél lehetne az újszülöttek számára küldendő levél alapja. A polgárlevél tervezett szövege az alábbi:

**POLGÁR – LEVÉL**

SZOMBATHELY MEGYEI JOGÚ VÁROS ÖNKORMÁNYZATA TUDTÁRA ADJA MINDENKINEK, AKIT ILLET, HOGY AZ ÚR 2019. ESZTENDEJE …. HAVÁNAK …. NAPJÁN MINDANNYIUNK NAGY ÖRÖMÉRE ….. MEGSZÜLETETT.

EZÉRT A MÉLTÁNYOSSÁGGAL MEGEGYEZŐLEG IGAZSÁGOSNAK TALÁLTUK ŐT A HELYBÉLI POLGÁROK KÖZÉ FELVENNI, ÉS ÜNNEPÉLYESEN SZOMBATHELY VÁROS HITES POLGÁRAI SORÁBA BEIKTATNI.

MINDEZEK HITELÉRE ………. POLGÁR ÚRNAK / ÚRHÖLGYNEK JELEN POLGÁR-LEVÉL A VÁROS HIVATALOS PECSÉTJÉVEL MEGERŐSÍTVE KIADATIK.

SZOMBATHELY, 2019. ………..

 …………..

 POLGÁRMESTER

Javasolom, hogy a Polgár-levél szövege az ELTE Savaria Egyetemi Központ Savaria Magyar Nyelvtudományi Tanszékével egyeztetve kerüljön véglegesítésre.

A babaköszöntő csomag 2019. évtől történő bevezetésének költsége - kb. 800 születendő gyermekkel számolva - hozzávetőlegesen 5.200.000,- Ft (6.500,- Ft/csomag), amelynek fedezetét az Önkormányzat 2018. évi költségvetésében biztosítani szükséges. A babaköszöntő csomagok a Védőnői Szolgálaton keresztül jutnának el a családokhoz.

* **Helyismereti társasjáték** készítése a városról.

A társasjáték célja, hogy a megyeszékhely nevezetességeit és érdekességeit bemutató társasjáték során bárki megismerhesse Szombathely történelmét, kultúráját, eseményeit és híres személyiségeit játékos formában is. Egyeztetésre került sor a társasjáték kivitelezésével kapcsolatban is, amelynek eredményeként két korosztály részére kerülne kifejlesztésre a város történelmét játékos formában bemutató társasjáték. A szombathelyi óvodások számára készülő társasjáték már az idei évben kifejlesztésre kerülhetne, amelynek becsült költsége 5 millió Ft. A felnőtt korosztály részére a győri társasjáték mintájára egy pergősebb, izgalmasabb játék 2019. évben valósulhatna meg, amelynek során szórakoztatva ismerhetők meg Szombathely nevezetességei, hagyományos (tábla) módon, illetve mobiltelefon és tablet segítségével további érdekességek, fényképek és videók érhetők el az adott nevezetességről. A társasjáték becsült költsége 1.000 példány esetén 8 M Ft.

* Szombathely város legrégebbi (1607.), eredetiben fennmaradt városi **kiváltságlevél hasonmás kiadásának megjelentetése**.

A reprezentatív, színes képekkel illusztrált kötet nem pusztán az 1607. évi privilégiumlevél fakszimile változatát tartalmazná, hanem egy szakszerű bevezető tanulmányt is, amely áttekintést ad Szombathely város kiváltságainak történetéről, bemutatva az összes ismert oklevél tartalmát és fényképét is. A kiváltságlevél megjelentetése a várhatóan a „TOP-7.1.1-16-2017-00101 projekt a „Savaria Jövőjéért” Helyi Közösségfejlesztési Stratégia megvalósítására” pályázati forrásból kerül finanszírozásra.

* **Schönvisner István jezsuita történetíró** 1791-ben latin nyelven napvilágot látott „**Antiquitatum et Historiae Sabariensis” című könyvének magyar nyelven történő megjelentetése**, amelynek szintén a „TOP-7.1.1-16-2017-00101 projekt a „Savaria Jövőjéért” Helyi Közösségfejlesztési Stratégia megvalósítására” pályázati forrás lehetne a fedezete.
* Fontosnak tartjuk, hogy az utcanév-táblák mellé kerüljenek kihelyezésre olyan táblák is, amelyek történelmi jellegű információkat tartalmaznak az adott utcákkal kapcsolatban, vagy azokról, akikről/amikről az utcák elnevezésre kerültek. A kiegészítő táblák elhelyezésére több ütemben kerülne sor. A fentiekkel kapcsolatban egyeztetés történt a Savaria Múzeum, a Levéltár, a Rumi Rajki Kör, a Szépítő Egyesület, a Szent Márton Európai Kulturális Útvonal Magyarországi Tanácsa képviselőivel és Balló László Hefele-kutatóval. Elsőként a városközpontban és a helyi területi védelem alatt álló utcákban történne meg, amelyek az alábbiak:

A városközpont, amelyet északon a Petőfi Sándor utca, keleten a Wesselényi utca és a Hunyadi út, délen a Zrínyi Ilona utca és a Juhász Gyula utca, nyugaton a Perint patak határol.

Helyileg védett utcák:

1. Arany János utca,
2. Aréna utca,
3. Batthyány tér,
4. Deák Ferenc utca,
5. Esze Tamás utca,
6. Éhen Gy. tér,
7. Gagarin utca,
8. Gyöngyös utca,
9. Hadnagy utca (Eperjes utcáig),
10. Honvéd utca,
11. 11-es Huszár út (Rohonci vasúti töltésig),
12. Jókai Mór utca,
13. Kálvária utca,
14. Károlyi G. tér,
15. Kisfaludy Sándor utca,
16. Március 15. tér,
17. Nádasdy Ferenc utca,
18. Óperint utca,
19. Paragvári utca (Bartók B. krt-ig),
20. Rákóczi Ferenc utca,
21. Semmelweis Ignác utca,
22. Szabó Miklós utca (Bartók B. krt-ig),
23. Szalézi tér,
24. Szelestey László utca,
25. Széll Kálmán utca,
26. Szent István kir. utca,
27. Szent László kir. utca,
28. Szinyei Merse Pál utca,
29. Tompa Mihály utca,
30. Welther Károly utca,
31. Wesselényi Miklós utca.

A táblák tartalmukat és anyagukat tekintve kétfélék lennének: egyrészt a történelmi belváros utcáiban időtálló kőből készülnének olyan kiegészítő táblák, amelyek ezen utcák korábbi elnevezéseit tartalmaznák. Másrészt az egyéb utcákban zománcból készülnének olyan táblák, amelyek az utca elnevezésének történetéről vagy az utca névadójáról, annak szombathelyi kötődéséről tartalmaznának információkat.

A projekt elindításához bruttó 3 M Ft összegű fedezet szükséges.

A táblák formája, anyaga, tartalma, fenti szervezetek véleménye és az EKF Munkacsoport döntése alapján került meghatározásra és véglegesítésre.

A táblák fenti utcákban történő kihelyezését követően lehetne döntést hozni a projekt 2. üteméről, az abban érintett utcák köréről.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2018. június „ ”**

 **/: Dr. Puskás Tivadar :/**

**HATÁROZATI JAVASLAT**

**…./2018. (VI.25.) Kgy. számú határozat**

Szombathely Megyei Jogú Város Közgyűlése a szombathelyi identitást erősítő program I. ütemének megvalósítására vonatkozó javaslatot megtárgyalta, és az alábbi döntéseket hozta:

1. A Közgyűlés egyetért azzal, hogy:
* a 2018. évtől a Csónakázó-tó szigetén az adott évben született szombathelyi gyermekek tiszteletére „Születések Fája” kerüljön elültetésre a Gyermekek Világnapján, minden év szeptember 20 napján;
* az adott évben született gyermekek adatait – a szülők beleegyező nyilatkozata alapján – QR kóddal ellátott tábla örökítse meg.

A Közgyűlés felkéri a polgármestert, hogy a fenti döntés végrehajtása érdekében a szükséges intézkedéseket tegye meg.

1. A Közgyűlés egyetért azzal, hogy a Védőnői Szolgálat által ellátott szombathelyi gyermekek részére 2019. január 1. napjától babaköszöntő csomag kerüljön átadásra, amely ezüstkanalat, valamint a város polgármestere által kiállított „Polgár-levelet” tartalmazza. A Közgyűlés felhatalmazza a polgármestert, hogy a „Polgár-levél” előterjesztésben szereplő szövegét az ELTE Savaria Egyetemi Központ Savaria Magyar Nyelvtudományi Tanszékével véglegezze.

A Közgyűlés elhatározza, hogy a babaköszöntő csomagok összeállításához szükséges 6 M Ft összegű előirányzatot a költségvetési rendelet soron következő módosításakor biztosítja.

A Közgyűlés felkéri a polgármestert, hogy a babaköszöntő csomag átadása érdekében a szükséges intézkedéseket megtegye.

1. A Közgyűlés egyetért Szombathely nevezetességeit, történetét, kultúráját, eseményeit, híres személyiségeit bemutató társasjáték kerüljön két korosztály (az óvodás és a felnőtt) részére kifejlesztésre. A Közgyűlés elhatározza, hogy az óvodás korosztály részére készülő társasjáték kifejlesztésére 5 M Ft összegű előirányzatot a költségvetési rendelet soron következő módosításakor biztosítja, míg a felnőtt korosztály részére készülő társasjáték kifejlesztésére a 2019. évi költségvetésében 8 M Ft összegű előirányzatot biztosít.

A Közgyűlés felkéri a polgármestert, hogy a fenti döntés végrehajtása érdekében a szükséges intézkedéseket tegye meg.

1. A Közgyűlés elhatározza Szombathely város legrégebbi (1607.), eredetiben fennmaradt városi kiváltságlevél hasonmás kiadásának, valamint Schönvisner István „Antiquitatum et Historiae Sabariensis” című könyvének magyar nyelven történő megjelentetését.

A Közgyűlés felkéri a polgármestert, hogy a fenti döntés végrehajtása érdekében a szükséges intézkedéseket tegye meg.

1. A Közgyűlés egyetért azzal, hogy az utcanév-táblák mellé kerüljenek kihelyezésre olyan táblák is, amelyek történelmi jellegű információkat tartalmaznak az adott utcákkal kapcsolatban az előterjesztésben foglaltak szerint. A Közgyűlés elhatározza, hogy az első ütemben kihelyezésre kerülő táblák előállításához 3 M Ft összegű előirányzatot biztosít a költségvetési rendelet soron következő módosításakor. A Közgyűlés felhatalmazza a polgármestert, hogy a Savaria Múzeum, a Levéltár, a Rumi Rajki Kör, a Szépítő Egyesület, a Szent Márton Európai Kulturális Útvonal Magyarországi Tanácsa képviselőinek és Balló László Hefele-kutató bevonásával, az EKF Munkacsoport javaslata alapján a kiegészítő táblák kihelyezéséről gondoskodjon.
2. A Közgyűlés felkéri a polgármestert, hogy a további részletesen kidolgozott programelemeket terjessze a Közgyűlés elé.

**Felelős:** Dr. Puskás Tivadar, polgármester

 Molnár Miklós, alpolgármester

 Koczka Tibor, alpolgármester

 Dr. Károlyi Ákos, jegyző

 (A végrehajtás előkészítéséért:

 Stéger Gábor, a Közgazdasági és Adó Osztály vezetője,

 Dr. Bencsics Enikő, az Egészségügyi és Közszolgálati Osztály vezetője,

 Lakézi Gábor, a Városüzemeltetési Osztály vezetője,

Vigné Horváth Ilona, a Szombathelyi Egészségügyi és Kulturális Intézmények Gazdasági Ellátó Szervezetének igazgatója)

**Határidő:** 2018. szeptember 20 /a) pont vonatkozásában/

2018. december 31. /b) pont vonatkozásában/

 2019. december 31. /c) – f) pontok vonatkozásában/